2018/0140 (COD)

KOMISJONI TEATIS

EUROOPA PARLAMENDILE,



mis on esitatud Euroopa Liidu toimimise lepingu artikli 294 lõike 6 alusel



ning milles käsitletakse

nõukogu seisukohta järgmise õigusakti vastuvõtmise kohta: Euroopa Parlamendi ja nõukogu määrus elektroonilise kaubaveoteabe kohta

(EMPs kohaldatav tekst)

1.Taustteave

Komisjon võttis elektroonilist kaubaveoteavet (eFTI) käsitleva määruse ettepaneku vastu 17. mail 2018 kolmanda paketi „Liikuvus Euroopas“ osana. Ettepaneku eesmärk on ettevõtjate ja ametiasutuste vahelise digitaalsele teabevahetuse abil vähendada halduskoormust ning tõhustada transporti ja logistikat.

Euroopa Parlamendile ja nõukogule ettepaneku edastamise kuupäev

(dokument COM(2018) 279 final – 2018/0140 COD): 17. mai 2018 Euroopa Majandus- ja Sotsiaalkomitee arvamuse kuupäev: 17. oktoober 2018 Euroopa Parlamendi seisukoha kuupäev, esimene lugemine: 12. märts 2019 Muudetud ettepaneku edastamise kuupäev: – Nõukogu seisukoha vastuvõtmise kuupäev: 7. aprill 2020

2.Komisjoni ettepaneku eesmärk

Komisjoni ettepanek kujutab endast uut seadusandlikku algatust, mille eesmärk on vähendada halduskoormust ja tõhustada transpordisektori toimimist, luues tingimused digitaaltehnoloogia laiemaks kasutamiseks ettevõtjate ja ametiasutuste vahel regulatiivse teabe vahetamiseks. Selles sätestatakse ühtsete nõuete kogum ELi territooriumil veetavaid kaupu käsitleva regulatiivse teabe elektrooniliseks vahetamiseks.

Komisjoni ettepanekuga ei kehtestata uusi teabenõudeid. Pigem kehtestatakse sellega tingimused, mille alusel ametiasutused on kohustatud elektroonilist teavet vastu võtma. Peamine tingimus on, et ettevõtjad kasutavad ametiasutustele teabe elektroonilisel esitamisel turvalisi ja sertifitseeritud info- ja kommunikatsioonitehnoloogiapõhiseid platvorme. Samal ajal peavad ametiasutused komisjoni ettepaneku kohaselt kasutama ettevõtjate poolt elektrooniliselt esitatud teabele juurdepääsuks ja selle töötlemiseks ühiseid eeskirju ja menetlusi, sealhulgas tehnilisi kirjeldusi. Ettevõtjatel on võimalus, kuid mitte kohustus, kasutada neid elektroonilisi vahendeid paberkandjate asemel.

Uus digitaalne keskkond tugineb peamiselt seadmetevahelisele teabevahetusele, kuigi jätkuvalt toetatakse inimloetavaid dokumendivorminguid, et ametiasutused saaksid täita nõuete täitmise tagamisega seotud kohustusi igas olukorras.

3.Märkused nõukogu seisukoha kohta

Nõukogu seisukoht kajastab Euroopa Parlamendi ja nõukogu vahel 27. novembril 2019 saavutatud poliitilist kokkulepet. Komisjon toetab seda kokkulepet, kuna see on igati kooskõlas komisjoni ettepaneku eesmärkidega ja kõigi peamiste erisätetega, mis komisjon on kavandanud nende eesmärkide saavutamiseks. Nõukogu tehtud muudatuste eesmärk on komisjoni ettepaneku sätteid veelgi selgemaks või üksikasjalikumaks muuta. See hõlmab muudatusettepanekuid, mis käsitlevad ettepaneku põhielemente – kohaldamisala, rakendusaktidega ja delegeeritud õigusaktidega täiendavalt kindlaks määratavaid aspektid, rakendamisaeg ja edasine läbivaatamine:

·Komisjoni ettepanekuga kehtestati selgelt ja täpselt määratletud kohaldamisala määrusega hõlmatud selliste teabenõuete jaoks, mis on sätestatud mitmes kaubavedu liidu territooriumil reguleerivas ELi ja siseriiklikus õigusaktis ja mis on loetletud või mis tuleb loetleda määruse I lisas. Nõukogu seisukohas säilitati kõnealune selgelt määratletud kohaldamisala, kuid jäeti alles üksnes viited vastavatele ELi õigusaktide asjakohastele artiklitele ning viidi need viited lisast määruse regulatiivossa. Nõukogu lisas ka viite raudteesektori koostalitlust käsitleva direktiivi (EL) 2016/797 tulevastele rakendusaktidele või delegeeritud õigusaktidele, juhul kui sellised õigusaktid võetakse vastu või neid muudetakse, et lisada määruse kohaldamisalasse kuuluvad teabenõuded. Sisu osas jääb määruse kohaldamisala nõukogu seisukohas samaks ja need muudatused on komisjonile vastuvõetavad.

·Võttes arvesse tulevase eFTI keskkonna rakendamise väga tehnilist laadi, ei nähtud komisjoni ettepanekuga ette kõiki süsteemi ülesehituse üksikasju, vaid ainult selle põhikomponendid ja funktsionaalsusnõuded, millele need komponendid peavad vastama. Tehti ettepanek võtta üksikasjalikud eeskirjad ja tehnilised kirjeldused vastu hilisemas etapis komisjoni õigusaktidega, peamiselt rakendusaktidega. Kooskõlas komisjoni eesmärkidega lisas nõukogu lisasuunised nende eeskirjade ja tehniliste kirjelduste vastuvõtmise kohta, eelkõige selle kohta, et komisjon püüab saavutada eFTI ühise andmekogumi ja eFTI alamkogumite koostalitluse asjakohaste rahvusvaheliselt või liidus tunnustatud andmemudelitega ning et kõik eFTI platvormide kohta vastu võetud spetsifikatsioonid jäävad võimalikult suures ulatuses tehnoloogianeutraalseks. Nõukogu seisukohas muudeti ka komisjonile antud volituste laadi (rakendamisest delegeeritud volitusteni), et luua eFTI ühine andmekogum ja eFTI andmestikud, mis vastavad määruse kohaldamisalasse jäävale regulatiivsele teabele. Viimati nimetatud muudatus, mida komisjon toetas, tehti ka vastusena Euroopa Parlamendi seisukohale, mille esimesel lugemisel nõuti parlamendi suuremat kaasamist üksikasjalike eeskirjade vastuvõtmisse.

·Nõukogu seisukohaga kehtestati ka konkreetsed tähtajad enamiku rakendusaktide ja delegeeritud õigusaktide vastuvõtmiseks ning pikendati ühe aasta võrra ajavahemikku, mille jooksul liikmesriigid peavad hakkama vastu võtma ettevõtjate poolt elektrooniliselt kättesaadavaks tehtud regulatiivset teavet. Üldiselt on tulemus tasakaalustatud, aga ambitsioonikas. See võimaldab kõigil sidusrühmadel – komisjonil, liikmesriikide ametiasutustel ja erasektori osalejatel – valmistuda käesolevast määrusest tulenevateks kohustusteks ja neid õigel ajal täita.

·Peale selle lisati nõukogu seisukohaga mitu täpsustust sellise hindamise ulatuse ja rõhuasetuse kohta, mis tuleks lisada hinnangule, mille komisjon annab nelja ja poole aasta jooksul alates määruse kohaldamise kuupäevast määruse rakendamisele. Eelkõige palutakse komisjonil hinnata võimalikke algatusi, mille eesmärk on kehtestada:

a) ettevõtjate kohustus teha õigusnormidega ette nähtud teave ametiasutustele kättesaadavaks elektrooniliste vahendite, mitte paberkandjate abil ning

b) koostalitlus ja vastastikune seotus eFTI keskkonna ja selliste eri süsteemide vahel, mida ametiasutused praegu kasutavad regulatiivse teabe salvestamiseks ja sellele juurdepääsuks muude ELi transpordialaste õigusaktide alusel, mis ei kuulunud käesoleva määruse kohaldamisalasse.